INFORMACIJSKI LIST O TEMATSKOM ISTRAŽIVANJU

**Ekonomska, socijalna i kulturna prava – stanje i preporuke**

**Kuća ljudskih prava Zagreb**

**2017.**

*Kuća ljudskih prava Zagreb, uz financijsku potporu Grada Zagreba, te u suradnji s Centrom za mirovne studije provodi fokus grupu na temu socioekonomskih i kulturnih prava. Prije nego li odlučite želite li sudjelovati u ovome istraživanju, važno je da se upoznate s osnovnim ciljevima istraživanja, te s onime što bi se od vas očekivalo kao sudionika/ice. U tu svrhu, molimo vas da pročitate informacije koje slijede te da nam se slobodno obratite s pitanjima o bilo kojem aspektu ovog istraživanja o kojem biste željeli znati više. Unaprijed zahvaljujemo na vašem vremenu i pažnji.*

**1. Koja je svrha ovog istraživanja?**

Cilj projekta je provedba kvalitativnog istraživanja o stanju ljudskih prava u području ekonomskih, socijalnih i kulturnih prava u Republici Hrvatskoj, za potrebe analize usklađenosti nacionalnih normativnih i programskih instrumenata s međunarodnim standardima zaštite ljudskih prava, posebice imajući u vidu obveze RH poštivanja i provedbi odredbi Pakta o ekonomskom, socijalnim i kulturnim pravima UN-a, ali i ostalih relevantnih regionalnih i EU instrumenata za zaštitu i unapređenje ovih vrsta prava.

U tom pogledu, ovo istraživanje predstavlja alat u postizanju sustavnih promjena na ovom području, demokratskog unapređivanja socio-ekonomskih i kulturnih prava jer, uz analizu i ocjenu stanja, sadržavat će i preporuke za otklanjanje nedostataka i nepravilnosti.

Istraživanje se provodi u svrhu stvaranja preduvjeta za javno-zagovaračke akcije i otvoreno demokratsko sudjelovanje različitih aktera u procesu izrade legislativnih rješenja i javnih politika, kao i konstruktivnih javnih i ekspertnih rasprava o postojećim praksama, a što bi u konačnici trebalo rezultirati poboljšanjem zakonodavnog i institucionalnog okvira za djelovanje te unapređenja samih praksi.

Nadalje, Centar za mirovne studije sudjeluje u međunarodnom istraživačkom projektu o prekarijatu i tzv. „novom siromaštvu“  u sklopu projekta [PIE NEWS](http://www.pienews.eu/)  koji je financiran iz Obzor 2020 programa. Ciljevi projekta su analizirati kvalitativne okolnosti prekarnog rada u Hrvatskoj kako bi se moglo usporediti iskustvo Hrvatske sa drugim zemaljama u Europi, i kroz fokus grupa i kvalitativnih intervjua, definirati potrebe - kako ekonomske, tako i socijalne, kulturne, obrazovne, itd – ove rastajuće skupine u našem društvo sa ciljem izgraditi web portal koji bi pružio informacije, usluge, i priliku za osnaživanje mlade ljude kroz umrežavanje i grassroots inicijative.

**2. Što podrazumijeva moje sudjelovanje u istraživanju?**

Ako se odlučite na sudjelovanje, pozvali bismo vas na aktivno sudjelovanje u jednoj otvorenoj fokus grupi s istraživačkim timom Kuće ljudskih prava i Centra za mirovne studije. Fokus grupa trajala bi oko tri sata, a bila bi održana **27.veljaće 2017. godine u Dvorani Müller Kina Europa, s početkom u 13.00 sati.**

Od vas bi se očekivalo da podijelite profesionalna iskustva i mišljenja u pogledu mogućnosti odnosno nemogućnosti ostvarivanja konkretnih prava kao ekspert/ica iz tematskog područja rada, tj. radnog i socijalnog zakonodavstva, odnosno područja kulture te kulturnih prava i sloboda.

Svi podaci prikupljeni metodom fokus grupe bili bi podvrgnuti kvalitativnoj analizi te, u konačnici, analitički upareni s prikupljenim podacima sekundarne naravi (međunarodno i nacionalno zakonodavstvo koje uređuje socio-ekonomska i kulturna prava). Imate pravo ne ponuditi odgovor na bilo koje od postavljenih pitanja bez posebnog objašnjenja, odnosno izuzeti se iz razgovora o određenoj temi, kao i sami otvoriti neku temu koju smatrate važnom, a koja je možda izostavljena iz istraživačkog fokusa. U konačnici, dobrodošlo je i vaše mišljenje o samom istraživanju – njegovoj svrsi, ciljevima i mogućim učincima.

**3. Zašto sam pozvan/a na sudjelovanje u fokus grupi?**

Sama fokus grupa bit će usmjerena na vaša osobna i profesionalna iskustva i mišljenja u pogledu radnih, socijalnih i/ili kulturnih prava i sloboda u RH u aktualnom trenutku. Odnosno, fokus same rasprave bio bi na dosadašnjim osobnim iskustvima u društvenoj domeni rada, te ostalim socioekonomskim i kulturnim pravima. Zbog Vašeg profesionalno-istraživačkog i/ili aktivističko-zagovaračkog iskustva, primjerice kao stručnjak/inja iz područja: radničkih i sindikalnih prava, prava na socijalnu zaštitu i skrb, skrbi o umirovljenicima te zaštite drugih kategorija stanovništva, zaštite braka i obitelji, zaštite od nasilja u obitelji i rodno uvjetovanog nasilja, socijalnog planiranja, prava na adekvatan standard življenja, te ostalih socio-ekonomskih i kulturnih prava, bilo bi nam iznimno korisno steći uvide u iskustva i saznanja iz polja vaše ekspertize.

**4. Koji su rizici i benefiti mojeg sudjelovanja?**

Nema neposrednih benefita niti predviđenih mogućih rizika za sudionike istraživanja. No, zamislivi su neizravni benefiti budući da se istraživanje provodi s ciljem i u nadi kako će dobiveni rezultati doprinijeti daljnjem nadilaženju prepreka u ostvarivanju i nesmetanom uživanju socio-ekonomskih te, posebice, radnih i kulturnih prava i sloboda.

**5. Kako će se tretirati moji osobni podaci?**

Vaš osobni identitet bit će tretiran kao povjerljiv osobni podatak. Kao takav, bit će čuvan u tajnosti te neće biti ni na koji način javno navođen ni u kojem trenutku. Za provođenje fokus grupa primjenjujemo *Chatham House* pravila, po kojima se iskazi unutar fokus grupe mogu citirati, međutim ne bi se smjeli atribuirati određenoj osobi ili predstavniku organizacije, zbog mogućnosti što otvorenije diskusije.

**6. Kako će se koristiti rezultati dobiveni ovim istraživanjem?**

Rezultati proizašli iz provedbe aktivnosti bit će oblikovani u izvještaj s fokus grupe, a zatim i uvršteni u Godišnji izvještaj o stanju ljudskih prava Hrvatskoj u 2016. godini, koji će KLJP Zagreb objaviti u proljeće 2017. godine. Također, na temelju ovog izvještaja, izradit će se izvještaj u sjeni o provedbi Pakta o ekonomskom, socijalnim i kulturnim pravima UN-a, u trenutku kad Vlada podnese periodični izvještaj Ujedinjenim narodima, što se očekuje sredinom 2017. godine.

Rezultati će jednako tako biti podijeljeni s relevantnim nacionalnim i lokalnim političkim dionicima, nadležnim institucijama, te sa zainteresiranom javnošću – u formatu web publikacije koja će po objavi biti dostupna na službenoj stranici KLJP Zagreb.

Time se, osim izravnih ciljeva projekta, postiže i horizontalni cilj jačanja demokratskih kapaciteta civilnog društva za javno zagovaranje i sudjelovanje u kreiranju javnih politika u području ljudskih prava, odnosno socioekonomskih i kulturnih prava i sloboda, te unapređenja kvalitete javnih zagovaračkih servisa u tom smjeru.

*Za bilo kakve dodatne informacije, slobodno nas kontaktirajte kontakt osobu za istraživanje:*

***Mitre Georgiev***

***Kuća ljudskih prava Zagreb / Human Rights House Zagreb***

*Selska cesta 112c, HR-10000 Zagreb, Hrvatska / Croatia*

*Tel./fax. +385 1 551 33 95*

*E-mail:* mitre.georgiev@kucaljudskihprava.hr

*Web:* [*www.kucaljudskihprava.hr*](http://www.kucaljudskihprava.hr)

*Facebook:* [*Kuća ljudskih prava*](https://web.facebook.com/kucaljudskihprava/?_rdr)

*Hvala na interesu za sudjelovanje u ovom istraživanju.*